Folketing
2011-02-23

Jeg vil gerne bekræfte ministeren i, at ministeren har en utrolig loyal opposition, når det gælder om at sikre det her lands fremtid, det vil jeg gerne bekræfte. Men forudsætningen for, at ministeren har en loyal opposition på det her område, er vel også, at vi har tiltro til, at der bliver gjort det, der skal gøres, i den mellemliggende periode. Vi har jo registreret, at pressen har skrevet om, at formanden for Finansiel Stabilitet gentagne gange advarede ministeren, advarede ministeriet mod at gå videre ind i Amagerbanken. Forholder det sig sådan, at ministeren eller ministeriet har afvist de opfordringer, som kom fra Henning Kruse Petersen i forbindelse med at gå ind og lade statslige penge, skal vi sige være sikkerhed for noget, som i bund og grund var usundt og måske burde have været håndteret noget tidligere og på en anden måde? De spørgsmål melder sig jo ikke mindst hos dem, der har skudt penge i det, men bestemt også hos folk i lokalområdet, som synes, de har mistet et pengeinstitut, de har været glade for at bruge igennem mange år. Så jeg vil gerne have ministeren til at bekræfte, at ministeren er indstillet på, at hver sten skal vendes i den her sag, inklusive hele forløbet i statsligt regi.